Edasi märkame kindlasti korstnate kaudu õhuatmosfääri suunduvaid põlemisgaase. Millest siis koosneb "suits"? Peamiseks komponendiks on lämmastik, mis satub põlemisgaasi koos põlevkivi põletamiseks vajaliku õhuga. Kuna põlevkivi põletamiseks kasutatava õhu hulk on alati suurem kui põlemiseks vajalik, siis sisaldab põlemisgaas ka hapnikku. Põlemisgaasi üheks oluliseks komponendiks on põlevkivis sisalduva süsiniku põlemisest ja seal leiduvate karbonaatide lagunemisel tekkinud süsihappegaas. Samuti sisaldub selles ka märgataval hulgal veeauru. Üheks murettekitavaks komponendiks põlevkivi põlemisgaasis on keskkonda saastav vääveldioksiid. Ka võime siit leida vähesel hulgal lämmastikoksiide ja peeneteralist gaasiga kaasakanduvat lendtuhka.